Απόφαση του Συμβουλίου της 8ης Δεκεμβρίου 2000 για την υπογραφή της σύμβασης των Ηνωμένων Εθνών σχετικά με την καταπολέμηση του διεθνούς οργανωμένου εγκλήματος και των πρόσθετων πρωτοκόλλων που αφορούν την καταπολέμηση της εμπορίας προσώπων και ειδικότερα γυναικών και παιδιών και της μεταφοράς μεταναστών διά ξηράς, αέρος και θαλάσσης, εξ ονόματος της Ευρωπαϊκής Κοινότητας (2001/87/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 47, το άρθρο 62 σημείο 2 στοιχείο α), το άρθρο 63 πρώτο εδάφιο σημείο 3 στοιχείο β) και το άρθρο 95 σε συνδυασμό με το άρθρο 300 παράγραφος 2 πρώτο εδάφιο, την πρόταση της Επιτροπής, Εκτιμώντας τα ακόλουθα: (1) Τα στοιχεία της σύμβασης και των δύο πρόσθετων πρωτοκόλλων της που εμπίπτουν στην κοινοτική αρμοδιότητα έτυχαν διαπραμάτευσης εκ μέρους της Επιτροπής μετά από έγκριση του Συμβουλίου, εξ ονόματος της Κοινότητας. (2) Το Συμβούλιο ανέθεσε στην Επιτροπή να διαπραγματευτεί την προσχώρηση της Κοινότητας στις διεθνείς αυτές συμφωνίες. (3) Η διαπραγμάτευση περατώθηκε αισίως και στα μέσα που απέρρευσαν από αυτή θα είναι ανοικτά για υπογραφή εκ μέρους των κρατών μελών και, στο πλαίσιο των αρμοδιοτήτων τους, των περιφερειακών οργανισμών οικονομικής ολοκλήρωσης, στο Παλέρμο από τις 12 έως τις 15 Δεκεμβρίου 2000 και στη συνέχεια στην έδρα των Ηνωμένων Εθνών για μια περίοδο δύο ετών. (4) Τα κράτη μέλη δήλωσαν την πρόθεσή τους να προβούν στην υπογραφή των εν λόγω μέσων από της ενάρξεως της υπογραφής στο Παλέρμο και έχει σημασία η Ευρωπαϊκή Κοινότητα να μπορέσει να κάνει το ίδιο, ΑΠΟΦΑΣΙΖΕΙ: Άρθρο μόνο 1. Ο πρόεδρος του Συμβουλίου εξουσιοδοτείται να ορίσει τα αρμόδια πρόσωπα για την υπογραφή, εξ ονόματος της Ευρωπαϊκής Επιτροπής, της σύμβασης σχετικά με την καταπολέμηση του διεθνούς οργανωμένου εγκλήματος και των πρόσθετων πρωτοκόλλων της που αφορούν την καταπολέμηση της εμπορίας προσώπων, και ιδίως γυναικών και παιδιών και της μεταφοράς μεταναστών διά ξηράς, αέρος και θαλάσσης. 2. Τα κείμενα της σύμβασης και των πρωτοκόλλων που εγκρίθηκαν από τη Γενική Συνέλευση των Ηνωμένων Εθνών στο ψήφισμα αριθ. 25 της 15ης Νοεμβρίου 2000, θα δημοσιευθούν στην Επίσημη Εφημερίδα των Ευρωπαϊκών Κοινοτήτων κατά την έγκρισή τους από την Κοινότητα. Βρυξέλλες, 8 Δεκεμβρίου 2000.

[Source: multi_eurlex | Tokens: 2056]